REFERAT REGIONALT MØTE 23.11.2018 KL. 18.00 PÅ BREIVIKEIDET SAMFUNNSHUS.

Frammøtte: Eli Storli og Bjørn Stakkenes - Hovedstyret, Jan Arne Karlsen – Jøvik utviklingslag, Eskil Hanssen og Kim Skog - Breivikeidet utviklingslag, Evy Wilhelmsen – Ramfjord utviklingslag, Rune Benonisen – Lakselvbukt utviklingslag, Steffen Bruvold og Torgeir Olsen – Sjursnes utviklingslag.

Ikke møtt: Oldervik, Innlandet, Skittenelv og Andersdalen utviklingslag.

Møteleder Eli Storli, referent Torgeir Olsen.

**Saker i møtet:**

* Samisk språksenter: Etablert i Lakselvbukt i 2001 med formål å utbre bruken av samisk språk og kultur. Sametinget, Troms fylke og Tromsø kommune bidrar økonomisk til språksenteret. Etter 2013 er drifta redusert i Lakselvbukt fra 1,5 stilling og driften er flytta til Skansen i Tromsø. Lokalene i Lakselvbukt står tomme og det har vært en del oppslag i media i 2018 om denne saken. Lakselvbukt utviklingslag ønsker å få ansatte og aktivitet flytta tilbake til bygda og vil at saken blir tatt opp politisk.
* Hjertestarter: Alle bygdene som er representert i møtet har hjertestarter, de fleste er anskaffet som følge av engasjement og pengeinnsamling i regi av utviklingslagene. Eierforholdene til hjertestartere er varierende, noen er eid av lag/foreninger mens andre er kommunalt eid. Det er krav om kurs/opplæring for å kunne bruke hjertestarter. Vedlikehold/ettersyn av hjertestarter må sikres bedre. Tromsø kommune har til nå ikke vært villige til å ta på seg noe ansvar for vedlikehold og opplæring i bruk av hjertestarter. Det er nå mulig å lease hjertestartere og få inkludert opplæring i bruk av disse og serviceavtale. Bjørn Stakkenes tar saken opp med berdskapsrådgiver Leikny Bakke Lie.
* Branndepot/brannvakt i distriktene: Veldig varierende status på utstyr, Jøvik har ikke fungerende brannpumpe og må bruke bøtte for å slukke i tilfelle brann. Tromsø brannvesen har foreslått å legge ned Jøvik og legge området inn under Lakselvbukt, men det kan ikke godtas at bygda blir uten brannberedskap ved rasstengt veg i Holmbuktura.
* Ullsfjordforbindelsen: Forslag til regional plan er lagt ut til offentlig ettersyn med merknadsfrist 31.1.2019. Planen skal presenteres i folkemøte 9. 1. 2019 på Breivikeidet samfunnshus. Utviklingslagene i Jøvik, Lakselvbukt, Sjursnes og Breivikeidet vil samlet komme med merknader til planforslaget. Dersom det er behov tas saken opp i et felles møte.
* Oppgradering av fylkesveger: Flere av fylkesvegene i området er i en elendig stand og har behov for omfattende vedlikehold. FV 51 Hov-Sjursnes, FV 293 Laksvatn-Rennelv og FV 292 i Lakselvdalen er i så dårlig stand at det fører til stor slitasje på kjøretøy og trafikanter. Vegstandarden på veger uten transport av laks/fersk fisk må bedres i samme takt som de vegene som har slik transport av fisk.
* Bjørkmyra: Fotballbanen til Skognes IL har som eneste bane i Troms grusdekke. Idrettslaget eier banen og vil anlegge gressbane i 2019. Kostnaden vil bli på kr. 400 000. Klubben har ikke aldersbestemte lag i seriespill og blir derfor ikke prioritert når tippemidlene blir fordelt, laget må derfor stå for hele investeringen sjøl.
* Merking av avkjøringer fra E8 til gang/sykkelveg: Elendig merking og belysning av disse avkjøringene medfører ekstra risiko for uhell. Særlig bilister som ikke er lommekjent i Ramfjord klager på at avkjøringene kommer brått på og er vanskelige å se i tide. Statens vegvesen svarer ikke på henvendelser.
* Nedsettelse av fartsgrense: Det er ønske om å få satt ned fartsgrensen fra 80 til 60 km/t på strekningen Sørbotn-Svartbergan på FV 291. Det gjelder en strekning på ca. 2 km med 2 smale bruer og svingete veg. Det bor flere barnefamilier i området og det kjøres ofte fort på strekninga.
* Utfartsparkering/toalett: Økt turisme og bruk av terrenget i distriktene i Tromsø har ført til større behov for at tilreisende får tilgang til toalett, søppelbokser og parkeringsmuligheter. Det må være en kommunal oppgave å sørge for at det finnes nødvendig infrastruktur på disse områdene rundt om i hele kommunen. Det er et uttalt ønske fra næringsliv og kommunen om å satse på enda større turisme og problemene med søppel og avføring har blitt merkbare mange steder. Parkering i busslommer eller i vegbanen er ofte eneste mulighet for de som ønsker å oppleve distriktenes herligheter. Det må lages en plan for å få dette under kontroll snarest mulig. Skal næringa utvikles så må tilreisende slippe å møte søppel og avføring når de kommer ut i naturen.
* Manglende svar på henvendelser til kommunen: Alle utviklingslagene har problem med å få svar på henvendelser til kommunale etater. Ingenting er så trasig som å bli møtt med taushet når vi sender brev/mail om saker som vi er opptatt av. Troms fylke og Statens vegvesen er oftest enda verre å få svar fra, men at vår egen kommune ikke svarer når vi prøver å få kontakt er et gammelt problem for utviklingslagene. Det er ikke like galt over alt i kommunal administrasjon, men det er langt fra godt.

Møtet slutt kl. 20.15.